**Raportti kokemusasiantuntijatoiminnan pilotista HELLÄ-hankkeessa**

**Tausta**

HELLÄ-hankkeen hankesuunnitelman tehtäväpaketissa J *Osallisuuden hallintamalli* tavoitteena on vahvistaa asiakkaiden kokemusten huomioon ottamista ja asukkaiden osallistumis- ja vaikuttamismahdollisuuksia sekä tehtävänä on mm. kartoittaa osallisuuden hyväksi todettuja työmuotoja ja ottaa niitä käyttöön. Lisäksi työpaketissa F *päihde- ja riippuvuuksien hoidon kehittäminen* tavoitteena on asiakasosallisuuden lisääminen päihdetyössä.

**Tavoite**

Tavoitteena oli selvittää kokemusasiantuntijatoimintaa erilaisissa työskentelymuodoissa HELLÄn hankeaikana. Tarkoituksena oli kokeilla ja saada kokemuksia palkkioiden maksamisesta kokemusasiantuntijoille ja palkkion vaikutuksesta HELLÄ -hankkeen eri työpaketeissa. Pilotin aikana kokemuksia kerättiin myös Kajaanin mielenterveys- ja päihdepalveluista, jossa hyödynnettiin kokemusasiantuntijoita pilotin aikana. Lisäksi tämän kokeilun kautta keräsimme tietoa, aktivoiko palkkion maksu kokemusasiantuntijoiden osallistumista ja toisaalta johdon ja/tai kehittämishankkeiden ammattilaisten motivaatiota käyttää kokemusasiantuntijoita palveluiden kehittämisessä.

**Palkkion suuruus**

Palkkion suuruus HELLÄ-hankkeessa: 20 €/ tunti työpari- /tiimityöskentely ja 50 € työpajatyöskentely. Kokeilun aikana kokemusasiantuntijoille korostettiin, että kyse on kokeilusta ja hyvinvointialueella ei ole tehty määrittelyjä kokemusasiantuntijatoiminnasta ja heille maksettavista palkkioista.

**Pilotointi**

Kokemusasiantuntijoiden kanssa yhteistä työskentelyä kokeiltiin MIEPÄ- kioskissa, työpajassa ja kokemusasiantuntijaklinikalla. MIEPÄ- kioski kiersi Kainuun kunnissa erillisen suunnitelman mukaisesti ja oli avoinna kerrallaan kaksi (2) tuntia. Keväällä 2023 MIEPÄ-kioskia pidettiin neljä (4) kertaa eri paikkakunnilla, joista yhdessä oli kokemusasiantuntija mukana.Syksyllä jalkauduttiin neljä (4) kertaa ja yhdessä oli mukana kokemusasiantuntija työparina.

Toukokuussa 2023 kokemusasiantuntijat olivat mukana kokemusasiantuntijatoiminnan yhteiskehittämisen työpajassa. Muita työpajoja pilotin aikana ei järjestetty.

Syksyllä 2023 kokeiltiin kokemusasiantuntijaklinikkatoimintaa. Kokemusasiantuntijaklinikka on asiantuntijafoorumi, jossa esimerkiksi johto ja/tai kehittämishankkeiden ammattilaiset yhteiskehittävät sosiaali- ja terveysalan palveluita yhdessä kokemusasiantuntijoiden kanssa. Kokemusasiantuntijaklinikka on matalan kynnyksen palvelu sosiaali- ja terveysalan ammattilaisille.

Kokemusasiantuntijaklinikan prosessi:

* sosiaali- tai terveydenhuollon ammattilainen varaa etukäteen ajan jonkun tietyn teeman käsittelyyn
* lähetetään ennakkomateriaali kokemusasiantuntijoille
* kokemusasiantuntijat laativat käsiteltävästä asiasta esityksen / lisäkysymyksiä
* keskustellaan yhdessä kokemusasiantuntijaklinikalla

Kokemusasiantuntijaklinikalla työskenteli kerralla neljä- kuusi kokemusasiantuntijaa. Yhteensä työaika oli neljä (4) tuntia per klinikka. Kokemusasiantuntijaklinikka järjestettiin kolme kertaa: 27.9., 25.10 ja 29.11.

Pilotin aikana teimme kokemusasiantuntijarekisterin Kainuun hyvinvointialueelle.

**Arviointi**

Kokemusasiantuntijoilta ja heidän kanssaan työskenteleviltä Kainuun hyvinvointialueen sosiaali- ja terveydenhuollon ammattilaisilta pyydettiin sekä kirjallista että suullista palautetta kokeilun aikana.

Kokemusasiantuntijoilta kerättävässä palautteessa kysyttiin, kuinka kokemusasiantuntijat kokevat palkkion (määrän) määrittävän työpanostaan/aktiivisuuttaan. N=18

**Vaikuttiko palkkio työtehtävän vastaanottamiseen?**

Puolet kokemusasiantuntijoista koki, että palkkion maksaminen vaikutti työtehtävän vastaanottamiseen positiivisesti. Toisen puolen mielestä palkkio ei suoranaisesti vaikuttanut tehtävän vastaanottamiseen, mutta eräs vastaaja kommentoi, että on kuitenkin hyvä saada korvausta käytetystä ajasta.

**Onko työtehtävästä maksettava palkkio oikeassa suhteessa käytettyyn työaikaan?**

Kaikkien palautteen antajien mielestä työtehtävästä maksettava palkkio oli oikea suhteessa käytettyyn työaikaan. Avoimista palautteista esiin nousi palkkion pienuus verrattuna muihin töihin sekä matkakustannuksien korvaaminen. Yleisesti koettiin, että palkkion maksu lisää kokemusasiantuntijatoiminnan arvostusta.

*”Olen tehnyt kaikki kokemuskoulutushommat maksutta, joten tuntui tosiaan, että tässä rahan avulla arvostetaan asiantuntemusta”*

Kainuun hyvinvointialueen työntekijöiltä kerättiin palautetta kokemusasiantuntijoiden saatavuudesta ja hyödynnettävyydestä kehittämistyössä. N=4

Kainuun hyvinvointialueen sosiaali- ja terveydenhuollon ammattilaisten palautteen mukaan kokemustiedon saaminen oli heille erittäin tärkeää, ja he saivat kokemusasiantuntijoilta uutta tietoa. Sosiaali- ja terveysalan ammattilaiset kokivat, että kokemusasiantuntijan käyttäminen tuki heidän kehittämistyötään ja he olivat erittäin tyytyväisiä kokemusasiantuntijoiden käyttämiseen. Kaikissa palautteissa toivottiin, että kokemusasiantuntijatoimintaa jatkuisi Kainuun hyvinvointialueella ja työntekijät aikovat jatkossakin hyödyntää kokemusasiantuntijatoimintaa.

**Kokemusasiantuntijoiden määrät:**

15.5. MIEPÄ- kioski, Sotkamo: 1

31.5. Kokemusasiantuntijatoiminnan yhteiskehittämisen työpaja: 5

13.9. MIEPÄ- kioski, Sotkamo: 1

27.9. Kokemusasiantuntijaklinikka: 6

25.10. Kokemusasiantuntijaklinikka: 6

29.11. Kokemusasiantuntijaklinikka: 5

Tässä pilotissa emme pysty ottamaan kantaa kokemusasiantuntijoiden koulutuksiin, koska hyvinvointialueella ei ole omana toimintana järjestettyä koulutusta. Pilotin aikana saimme koulutettuja kokemusasiantuntijoita Kainuun alueelta, joten emme hyödyntäneet kokemusasiantuntijapankkeja.

**Palautteen hyödyntäminen**

Kokeilusta saatua tietoa hyödynnetään kokemusasiantuntijatoiminnan käsikirjassa, joka toimitetaan tahoille, jotka laativat osallisuusohjelmaa. Lisäksi Kainuun hyvinvointialueen aluehallitukselle toimitetaan aikanaan esitys kokemusasiantuntijoiden palkkioista, johon tämä kokeilu tuo tärkeää tietoa.

Pilotointiaika jäi lyhyeksi ja tästä syystä **ehdotamme**, että palkkioiden maksamista jatketaan Kestävän kasvun Kainuu 2 -hankkeessa ja arviointitiedon keräämistä jatketaan edelleen päätöksenteon tueksi.

HELLÄ-hanke 27.11.2023

<https://hyvinvointialue.kainuu.fi/tulevaisuuden-sote-keskus-kainuuseen-helposti-lahellasi-hella>